**Pakuotės lapelis: informacija pacientui**

**Meapax 100 mg plėvele dengtos tabletės**

**Meapax 400 mg plėvele dengtos tabletės**

Imatinibas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją arba vaistininką.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Meapax ir kam jis vartojamas

2. Kas žinotina prieš vartojant Meapax

3. Kaip vartoti Meapax

4. Galimas šalutinis poveikis

5. Kaip laikyti Meapax

6. Pakuotės turinys ir kita informacija

**1. Kas yra Meapax ir kam jis vartojamas**

Meapax yra vaistas, kurio sudėtyje yra veikliosios medžiagos, vadinamos imatinibu. Šis vaistas veikia slopindamas nenormalių ląstelių augimą sergant toliau išvardytomis ligomis, tarp jų ir kai kurių rūšių vėžiu.

**Meapax vartojamas gydyti suaugusiųjų ir vaikų:**

* **lėtine mieloidinę leukemiją (LML).** Leukemija yra baltųjų kraujo ląstelių vėžys. Šios baltosios kraujo ląstelės padeda organizmui gintis nuo infekcijų. Lėtinė mieloidinė leukemija yra tokia leukemijos forma, kuria sergant, pradeda nekontroliuojamai daugintis tam tikros nenormalios baltosios ląstelės (vadinamos mieloidinėmis ląstelėmis).

Suaugusiesiems pacientams Meapax skiriama vartoti vėlyvajai lėtinės mieloidinės leukemijos fazei, kuri vadinama blastine krize, gydyti. Vaikams ir paaugliams šio vaisto galima skirti vartoti bet kuriai ligos fazei gydyti.

* ***Philadelphia* chromosomai teigiama ūmine limfoleukemija (Ph teigiama ŪLL).**

Leukemija – tai baltųjų kraujo kūnelių vėžys. Paprastai šios baltosios ląstelės padeda organizmui kovoti su infekcija. Ūminė limfoleukemija yra tokia leukemijos forma, kai tam tikros nenormalios ląstelės (vadinamos limfoblastais) pradeda nekontroliuojamai augti. **Meapax** slopina šių ląstelių augimą.

**Meapax taip pat vartojama gydyti suaugusiųjų:**

* **mielodisplazinėms ar mieloproliferacinėms ligoms (MDS/MPL) gydyti.** Tai kraujo ligos,

kurių metu kai kurios kraujo ląstelės pradeda daugintis nekontroliuojamos. **Meapax** slopina šių ląstelių augimą, sergant tam tikrais šių ligų potipiais.

* **hipereozinofilijos sindromui (HES) ir (arba) lėtinei eozinofilinei leukemijai (LEL) gydyti.** Tai yra kraujo ligos, kurių metu kai kurios kraujo ląstelės (vadinamos eozinofilais) pradeda daugintis nekontroliuojamos. **Meapax** slopina šių ląstelių augimą, sergant tam tikrais šių ligų potipiais.
* **virškinimo trakto stromos naviką (VTSN).** VTSN – tai skrandžio ir žarnyno vėžys. Jis atsiranda dėl nekontroliuojamo šių organų pagalbinio audinio ląstelių augimo.
* **iškiliajai dermatofibrosarkomai (dermatofibrosarcoma protuberans - DFSP) gydyti.** DFSP - tai po oda esančio audinio vėžys, kurio metu kai kurios ląstelės pradeda nekontroliuojamai augti. **Meapax** slopina šių ląstelių augimą.

Kitoje šio pakuotės lapelio dalyje pasakodami apie šias ligas naudosime jų santrumpas.

Jeigu kiltų daugiau klausimų dėl Meapax vartojimo arba kodėl šis vaistas buvo skirtas Jums, kreipkitės į savo gydytoją.

**2. Kas žinotina prieš vartojant** **Meapax**

Meapax gali skirti tik gydytojas, turintis kraujo vėžio ar solidinių navikų gydymo vaistais patirties.

Atidžiai vykdykite visus savo gydytojo nurodymus, net jeigu jie skiriasi nuo šiame lapelyje esančios bendros informacijos.

**Meapax** **vartoti negalima**

* jeigu yra alergija imatinibui arba bet kuriai pagalbinei šio vaisto medžiagai (jos išvardytos 6 skyriuje).

Jeigu yra tokių aplinkybių, **pasakykite savo gydytojui, o Meapax nevartokite.**

Jeigu galvojate, kad galite būti alergiški, bet dėl to nesate tikri, klauskite gydytojo.

**Įspėjimai ir atsargumo priemonės**

Pasitarkite su gydytoju arba vaistininku prieš pradėdami vartoti Meapax.

jeigu yra arba kada nors buvo sutrikusi kepenų, inkstų ar širdies veikla,

jeigu vartojate vaistą levotiroksiną, nes yra pašalinta Jūsų skydliaukė.

* jeigu Jūs kada nors sirgote ar dabar galite turėti hepatito B infekciją. Tai yra nes Meapax gali sukelti hepatito B suaktyvinimą vėl, kuris gali būti mirtinu kai kuriais atvejais. Pacientai bus atidžiai patikrinti gydytojo dėl šios infekcijos požymių prieš pradedant gydymą.

Jeigu yra kuri nors iš šių aplinkybių, **pasakykite savo gydytojui prieš vartodami Meapax.**

**Gydymo Meapax metu iš karto pasakykite gydytojui**, jeigu pernelyg greitai didėja kūno masė. Meapax gali skatinti vandens kaupimąsi organizme (sunkus skysčių kaupimasis).

Vartojant Meapax, Jūsų gydytojas reguliariai tikrins, ar vaistas veikia. Be to, bus tiriamas Jūsų kraujas ir turėsite reguliariai svertis.

**Vaikams ir paaugliams**

Be to, Meapax gydomi vaikai, kurie serga LML. Jaunesnių kaip 2 metų kūdikių, sergančių LML, gydymo patirties nėra. Vartojimo patirties vaikams, sergantiems Ph teigiama ŪLL, yra nedaug, o vartojimo patirties vaikams, sergantiems MDS/MPL, DFSP, VTSN ir HES/LEL, yra labai nedaug.

Sulėtėjo kai kurių Meapax vartojančių vaikų ir paauglių augimas. Gydytojas turės stebėti augimą reguliarių apsilankymų metu.

**Kiti vaistai ir Meapax**

Jeigu vartojate ar neseniai vartojote kitų vaistų arba dėl to nesate tikri, įskaitant be recepto įsigytus vaistus (pvz., paracetamolį) ir vaistažolių (pvz., jonažolės) preparatus, apie tai pasakykite gydytojui arba vaistininkui. Kai kurie kartu vartojami vaistai gali sąveikauti su Meapax. Jie gali sustiprinti arba sumažinti Meapax poveikį, arba sustiprinti šalutinį poveikį, arba mažinti Meapax veiksmingumą. Meapax tokį pat poveikį gali daryti kitiems vaistams.

Pasakykite gydytojui, jei vartojate vaistų, kurie apsaugo nuo kraujo krešulių susidarymo.

**Nėštumas, žindymo laikotarpis ir vaisingumas**

Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju.

* Meapax nerekomenduojama vartoti nėštumo metu, išskyrus atvejus, kai tai neabejotinai būtina, nes tai gali pakenkti Jūsų kūdikiui. Gydytojas aptars su Jumis galimą riziką, susijusią su Meapax vartojimu nėštumo metu.
* Galinčioms pastoti moterims gydymo metu rekomenduojama naudoti veiksmingą kontracepciją.
* Gydymo Meapax metu negalima žindyti.
* Pacientai Meapax vartojimo laikotarpiu dėl savo vaisingumo turi konsultuotis su gydytoju.

**Vairavimas ir mechanizmų valdymas**

Vartodami šį vaistą, galite justi galvos svaigimą ar mieguistumą arba matyti lyg per miglą. Jeigu pasireiškia toks poveikis, vairuoti ir mechanizmų valdyti negalima tol, kol vėl nepradėsite gerai jaustis.

**Meapax sudėtyje yra laktozės**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

**3. Kaip vartoti Meapax**

Jūsų gydytojas Jums paskyrė Meapax, kadangi sergate sunkia liga. Meapax gali Jums padėti kovojant su šia būkle.

Visada vartokite šį vaistą tiksliai, kaip nurodė gydytojas arba vaistininkas. Svarbu, kad vaisto vartotumėte tiek laiko, kiek nurodė Jūsų gydytojas arba vaistininkas. Jeigu abejojate, kreipkitės į gydytoją arba vaistininką.

Svarbu, kad vaisto vartotumėte tiek laiko, kiek nurodė Jūsų gydytojas arba vaistininkas. Jeigu abejojate, kreipkitės į gydytoją arba vaistininką.

Nenustokite vartoti Meapax, nebent taip nurodytų Jūsų gydytojas. Nedelsdami kreipkitės į gydytoją, jeigu negalite vartoti vaisto taip, kaip paskyrė gydytojas, arba jaučiate, kad šio vaisto Jums daugiau nereikia.

**Kiek Meapax vartoti**

**Vartojimas suaugusiesiems**

Jūsų gydytojas pasakys, kiek Meapax tablečių turite išgerti.

* **Jeigu gydoma LML**

Priklausomai nuo Jūsų būklės, skiriama įprasta pradinė 600 mg dozė:

* vartojant **600 mg** dozę, reikia išgerti 6 tabletes **vieną kartą** per parą.
* vartojant **600 mg** dozę, reikia išgerti vieną 400 mg tabletę ir dar dvi 100 mg tabletes **vieną kartą** per parą.
* **Jei gydoma VTSN**

Pradinė dozė yra 400 mg, vartojant po 4 tabletes **kartą** per parą.

Pradinė dozė yra 400 mg, vartojant po vieną tabletę **kartą** per parą.

Gydant LML ar VTSN, Jūsų gydytojas skirs didesnę arba mažesnę dozę, atsižvelgdamas į tai, kaip Jūsų organizmas reaguoja į gydymą. Jeigu Jums skirta 800 mg paros dozė (8 tabletės), reikia išgerti 4 tabletes ryte ir 4 tabletes vakare.

Gydant LML ar VTSN, Jūsų gydytojas skirs didesnę arba mažesnę dozę, atsižvelgdamas į tai, kaip Jūsų organizmas reaguoja į gydymą. Jeigu Jums skirta 800 mg paros dozė (2 tabletės), reikia išgerti vieną tabletę ryte, o kitą – vakare.

* **Jeigu gydoma Ph teigiama ŪLL:**

Pradinė dozė yra 600 mg, vartojant po 6 tabletes **kartą** per parą.

Pradinė dozė yra 600 mg, vartojant po vieną 400 mg tabletęir dvi 100 mg tabletes **kartą** per parą.

* **Jeigu gydoma MDS/MPL:**

Pradinė dozė yra 400 mg, vartojant po 4 tabletes **kartą** per parą.

Pradinė dozė yra 400 mg, vartojant po vieną tabletę **kartą** per parą.

* **Jeigu gydoma HES/LEL:**

Pradinė dozė yra 100 mg, vartojant vieną 100 mg tabletę **kartą** per parą. Priklausomai nuo Jūsų atsako į gydymą, Jūsų gydytojas gali nuspręsti padidinti dozę iki 400 mg, vartojant po 4 tabletes **kartą** per parą.

Priklausomai nuo Jūsų atsako į gydymą, Jūsų gydytojas gali nuspręsti padidinti dozę iki 400 mg, vartojant po vieną 400 mg tabletę **kartą** per parą.

* **Jeigu gydoma DFSP:**

Dozė yra 800 mg per parą (8 tabletės), vartojant po 4 tabletes ryte ir 4 tabletes vakare.

Dozė yra 800 mg per parą (2 tabletės), vartojant po vieną tabletę ryte ir antrą tabletę vakare.

**Vartojimas vaikams ir paaugliams**

Gydytojas pasakys, kiek Meapax tablečių reikia sugirdyti Jūsų vaikui. Skiriama Meapax dozė priklauso nuo Jūsų vaiko būklės, kūno masės ir ūgio. Visa paros dozė vaikui negali būti didesnė kaip 800 mg gydant LML ir 600 mg gydant Ph teigiamą ŪLL. Galima sugirdyti iš karto visą paros dozę arba paros dozę padalyti į dvi dalis ir suvartoti per du kartus (vieną pusę dozės ryte, kitą – vakare).

**Kada ir kaip vartoti Meapax?**

* **Meapax vartokite valgydami.** Tai padės išvengti skrandžio sutrikimų vartojant Meapax.
* **Nurykite visą tabletę užsigerdami didele stikline vandens.**

Jeigu negalite nuryti tablečių, jas galima disperguoti stiklinėje paprasto vandens arba obuolių sulčių:

* Kiekvieną 100 mg tabletę reikia disperguoti maždaug 50 ml.
* Kiekvieną 400 mg tabletę reikia disperguoti maždaug 200 ml.
* Maišyti šaukštu, kol tabletė visiškai suyra.
* Kai tik tabletė suyra, visą stiklinės turinį reikia nedelsiant išgerti. Ant stiklinės gali likti suirusios tabletės likučių.

**Kiek laiko vartoti Meapax?**

Vartokite Meapax kiekvieną dieną, kol gydytojas nurodys baigti gydymą.

**Ką daryti pavartojus per didelę Meapax dozę?**

Atsitiktinai nurijus per daug tablečių, **iš karto** kreipkitės į gydytoją. Jums gali prireikti medicininės pagalbos. Su savimi pasiimkite vaisto pakuotę.

**Pamiršus pavartoti Meapax**

Jeigu pamiršote išgerti dozę, padarykite tai iš karto prisiminę. Vis dėlto jeigu jau arti kitos dozės vartojimo laikas, pamirštąją dozę praleiskite. Toliau vaistą vartokite įprasta tvarka.

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms. Toks poveikis dažniausiai būna lengvas arba vidutinio sunkumo.

**Kai kuris šalutinis poveikis gali būti sunkus. Iš karto pasakykite gydytojui, jeigu pasireiškia kuris nors iš išvardytų reiškinių.**

*Labai dažnas* (gali pasireikšti dažniau kaip 1 iš 10 žmonių) *ar dažnas* (gali pasireikšti rečiau kaip 1 iš 10 žmonių) *šalutinis poveikis*

* Greitas kūno masės didėjimas. Meapax gali skatinti vandens kaupimąsi organizme (sunkų skysčių kaupimąsi).
* Infekcinės ligos požymiai, pavyzdžiui: karščiavimas, sunkus šaltkrėtis, gerklės skausmas ar burnos opos. Meapax gali mažinti baltųjų kraujo ląstelių kiekį, todėl galite greičiau užsikrėsti infekcinėmis ligomis.
* Netikėtas kraujavimas arba mėlynių atsiradimas (neužsigavus).

*Nedažnas* (gali pasireikšti rečiau kaip 1 iš 100 žmonių) *ar retas* (gali pasireikšti rečiau kaip 1 iš 1 000 žmonių) *šalutinis poveikis*

* Krūtinės skausmas, neritmiškas širdies plakimas (širdies sutrikimų požymiai).
* Kosulys, kvėpavimo pasunkėjimas arba skausmingas kvėpavimas (plaučių sutrikimo požymiai).
* Apsvaigimo pojūtis, svaigulys arba alpimas (sumažėjusio kraujospūdžio požymiai).
* Šleikštulys (pykinimas) su apetito sumažėjimu, tamsios spalvos šlapimo išsiskyrimu, geltona odos ir akių spalva (kepenų veiklos sutrikimo požymiai).
* Išbėrimas, raudona oda su pūslėmis ant lūpų, akių, odos ar burnoje, odos lupimasis, karščiavimas, iškilūs raudoni arba purpuriniai odos lopai, niežulys, deginimo pojūtis, pūslinis išbėrimas (odos sutrikimų požymiai).
* Stiprus pilvo skausmas, vėmimas su krauju, kraujas išmatose ar šlapime, juodos spalvos išmatos (virškinimo trakto sutrikimų požymiai).
* Labai sumažėjęs šlapimo išskyrimas, troškulio jutimas (inkstų veiklos sutrikimų požymiai).
* Šleikštulys (pykinimas) su viduriavimu ir vėmimu, pilvo skausmu ar karščiavimu (žarnyno veiklos sutrikimų požymiai).
* Sunkus galvos skausmas, galūnių arba veido silpnumas arba paralyžius, sunkumas kalbant, staigus sąmonės netekimas (nervų sistemos sutrikimų, pavyzdžiui, kraujavimo kaukolės ertmėje ar galvos smegenų patinimo, požymiai).
* Odos blyškumas, nuovargio jutimas ir dusulys bei tamsios spalvos šlapimo išsiskyrimas (mažo raudonųjų kraujo ląstelių kiekio požymiai).
* Akies skausmas ar regėjimo pablogėjimas, kraujavimas į akies vidų.
* Klubo skausmas arba vaikščiojimo sunkumai.
* Kojų ir rankų pirštų nutirpimas arba šalimas (*Raynaud* sindromo požymiai).
* Staigus odos patinimas ir paraudimas (infekcinės odos ligos, vadinamos celiulitu, požymiai).
* Klausos pablogėjimas.
* Raumenų silpnumas ir spazmai su nenormaliu širdies plakimu (kalio koncentracijos kraujyje pokyčio požymiai).
* Kraujosruvos.
* Pilvo skausmas su šleikštuliu (pykinimu).
* Raumenų spazmai su karščiavimu, raudonai rudos spalvos šlapimo išsiskyrimu, raumenų skausmu ar silpnumu (raumenų sutrikimų požymiai).
* Dubens skausmas, kartais pasireiškiantis su pykinimu ir vėmimu, netikėtu kraujavimu iš makšties, svaigulio jutimu arba alpimu dėl pernelyg sumažėjusio kraujospūdžio (kiaušidžių arba gimdos sutrikimų požymiai).
* Pykinimas, dusulys, neritmiškas širdies plakimas, drumsto šlapimo išsiskyrimas, nuovargis ir (arba) sąnarių diskomfortas, susijęs su nenormaliais laboratorinių tyrimų rodmenimis (pvz., didelės kalio, šlapimo rūgšties ir kalcio koncentracijos bei maža fosforo koncentracija kraujyje).

Dažnis nežinomas (negali būti įvertintas pagal turimus duomenis)

* Plačiai išplitęs odos bėrimas kartu su pykinimu, karščiavimu, kai kurių baltųjų kraujo kūnelių skaičiaus padidėjimu arba odos ir akių pageltimu (geltos požymiai), lydimas dusulio, krūtinės skausmo/diskomforto, labai sumažėjusio šlapimo išsiskyrimo bei troškulio ir t.t. (alerginės reakcijos požymiai susiję su gydymu).
* Lėtinis inkstų nepakankamumas.
* Hepatito B infekcijos pasikartojimas (atsinaujinimas) kai praeityje Jums yra buvęs hepatitas B (kepenų infekcija).

Jeigu yra kuris nors iš pirmiau nurodytų aplinkybių, **iš karto pasakykite savo gydytojui**.

**Kitas šalutinis poveikis**

*Labai dažnas šalutinis poveikis (gali pasireikšti dažniau kaip 1 iš 10 žmonių):*

* Galvos skausmas ar nuovargio jutimas.
* Šleikštulys (pykinimas ar vėmimas), viduriavimas arba nevirškinimas.
* Išbėrimas.
* Raumenų mėšlungis arba sąnarių, raumenų ar kaulų skausmas.
* Patinimas, pavyzdžiui: aplink kulkšnis arba pabrinkimas apie akis.
* Kūno masės didėjimas.

Jeigu kuris nors šis poveikis yra sunkus, **pasakykite savo gydytojui**.

*Dažnas šalutinis poveikis (gali pasireikšti rečiau kaip 1 iš 10 žmonių):*

* Anoreksija, kūno masės mažėjimas arba skonio pojūčio sutrikimas.
* Apsvaigimo arba silpnumo pojūtis.
* Negalėjimas miegoti (nemiga).
* Išskyros iš akių su niežuliu, paraudimu ir patinimu (konjunktyvitas), akių ašarojimas arba miglotas matymas.
* Kraujavimas iš nosies.
* Pilvo skausmas arba patinimas, dujų kaupimasis virškinimo trakte, rėmuo arba vidurių užkietėjimas.
* Niežulys.
* Neįprastas plaukų slinkimas arba retėjimas.
* Rankų ar kojų nutirpimas.
* Burnos opos.
* Sąnario skausmas su patinimu.
* Burnos džiūvimas, odos sausumas arba akių sausmė.
* Odos jautrumo sumažėjimas arba padidėjimas.
* Veido ir kaklo paraudimas, šaltkrėtis arba naktinis prakaitavimas.

Jeigu kuris nors šis poveikis yra sunkus, **pasakykite savo gydytojui**.

*Dažnis nežinomas (negali būti apskaičiuotas pagal turimus duomenis):*

* Rankų delnų ir kojų padų paraudimas ir (arba) patinimas, kuris gali būti susijęs su dilgčiojimo ir deginančio skausmo jutimu.
* Vaikų ir paauglių augimo sulėtėjimas.

Jeigu kuri nors šis poveikis yra sunkus, **pasakykite savo gydytojui**.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite, gydytojui vaistininkui arba slaugytojui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje [www.vvkt.lt](http://www.vvkt.lt/) esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu <http://www.vvkt.lt>). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Meapax**

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir lizdinės plokštelės po,,Tinka iki“ arba,,EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Meapax sudėtis**

* Veiklioji medžiaga yra imatinibas.

Kiekvienoje plėvele dengtoje tabletėje yra 100 mg imatinibo (119,50 mg imatinibo mesilato pavidalu).

Kiekvienoje plėvele dengtoje tabletėje yra 400 mg imatinibo (478 mg imatinibo mesilato pavidalu).

* Pagalbinės medžiagos yra laktozė monohidratas, kukurūzų krakmolas, hidroksipropilceliuliozė, mikrokristalinė celiuliozė (E460), krospovidonas (A tipas), bevandenis koloidinis silicio dioksidas ir magnio stearatas (E572) tabletės branduolyje bei polivinilo alkoholis, titano dioksidas (E171), makrogolis 3000, talkas, raudonasis geležies oksidas (E172) ir geltonasis geležies oksidas (E172) tabletės plėvelėje.

**Meapax išvaizda ir kiekis pakuotėje**

100 mg. Plėvele dengtos tabletės yra rudai oranžinės spalvos, apvalios (11 mm diametro), šiek tiek abipus išgaubtos, nuožulniais kraštais ir su vagele vienoje pusėje. Tabletę galima padalyti į lygias dozes.

400 mg. Plėvele dengtos tabletės yra rudai oranžinės spalvos, ovalo formos (matmenys 22 mm x 9 mm), abipus išgaubtos.

*100 mg plėvele dengtos tabletės*

Meapax tiekiamas kartono dėžutėse, kuriose yra 20, 30, 60, 90, 120 ir 180 plėvele dengtų tablečių lizdinėse plokštelėse.

*400 mg plėvele dengtos tabletės*

Meapax tiekiamas kartono dėžutėse, kuriose yra 10, 30, 60 ir 90 plėvele dengtų tablečių lizdinėse plokštelėse.

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

UAB VVB

9-ojo Forto g-vė 70

LT-48179, Kaunas

Lietuva

*Gamintojas*

KRKA, d.d, Novo mesto, Šmarješka cesta 6, 8501 Novo mesto, Slovėnija

**Šis pakuotės lapelis paskutinį kartą peržiūrėtas 2016-08-29**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).